סארה עידאן

סארה עידאן (בערבית: سارة عيدان; נולדה ב-4 בפברואר 1990) היא דוגמנית עיראקית שהוכתרה כמלכת היופי של עיראק (אנ') בשנת 2017 וייצגה לאחר מכן את ארצה בתחרות מיס יוניברס 2017 (אנ'). עידאן נולדה וגדלה בבגדאד, למשפחה מוסלמית שיעית חילונית עם שישה ילדים. הוריה הגיעו במקור מהעיר אל-חלה, שבמחוז באבל (בבל). בשנת 2004 עזבה המשפחה את עיראק, בעקבות הקרבות בין המחתרת הסונית למתנגדיהם השיעים והצבא האמריקני, ועברה לדמשק. בשנת 2007 חזרה המשפחה לעיראק, והתגוררה עם קרוביה באל-חלה. בתקופה זו, בשל נסיבות מלחמת האזרחים והמעורבות האיראנית הגוברת, החלו בנות המשפחה לעטות חיג'אב. בתחילת 2008 חזרו עידאן ואחותה הגדולה להתגורר לבדן בבית המשפחה בבגדאד. ביום הולדתה ה-18 ניגשה למוצב אמריקני בפאתי העיר וביקשה לעבוד כמתרגמת. בעקבות עבודתה עבור הצבא האמריקני, קיבלה גרין קארד ובנובמבר 2009 עברה להתגורר בארצות הברית. עידאן היא זמרת, בוגרת בית הספר MI) Musicians Institute) (אנ') באמנויות הבמה בלוס אנג'לס, בדגש על ג'אז ומוזיקה עכשווית. לאחר שקיבלה את התואר שלה, היא החלה לכתוב מוזיקה ולהופיע בלוס אנג'לס. היא כתבה, הלחינה וביצעה שיר בשם "Just for you" עבור הסרט המצרי "אל-קרד ביתכלם" (القرد بيتكلم) (ער'). החל מהשנים 2016–2017 היא הופיעה פעמים רבות בטלוויזיה המצרית. היא מנגנת על פסנתר, גיטרה ומפוחית, ושרה בשפות אנגלית, ערבית, ספרדית, פורטוגזית וצרפתית. בינואר 2018 החלה להנחות תוכנית בידור בערוץ הטלוויזיה ההודי באנגלית WION (אנ'), בשם "הוליווד עם סארה עידאן". בשנת 2016 זכתה עידאן בתחרות מיס עיראק באמריקה (אנ') – תחרות יופי לנשים עיראקיות בארצות הברית, שהתקיימה בדטרויט. בעקבות זכייתה, הוצע לה על ידי מארגני התחרות הרשמית של מלכת היופי בעיראק, לייצג את המדינה בתחרות מיס תבל 2017, לאחר שהמועמדת שנבחרה באותה שנה התבררה כאישה נשואה, בניגוד לתקנון, ולכן לא יכלה להמשיך לשאת את התואר. עידאן ייצגה את עיראק בתחרות מיס יוניברס באותה שנה בלאס וגאס, אולם לא דורגה. היא הדוגמנית העיראקית הראשונה שהשתתפה בתחרות זו זה 45 שנים. ב-13 בנובמבר 2017 העלתה לאינסטגרם סלפי בו הצטלמה עם מיס ישראל, אדר גנדלסמן, בליווי הכיתוב באנגלית "שלום ואהבה ממיס עיראק ומיס ישראל". גם גנדלסמן העלתה סלפי מקביל לאינסטגרם, בליווי הכיתוב באנגלית: "הכירו, זו היא מיס עיראק והיא מדהימה". הצילום עורר הדבר זעם בקרב עיראקים רבים, ובדצמבר 2017, רק מספר ימים לאחר הזכייה, נאלצה משפחתה לברוח מעיראק ועברה להתגורר במדינה ערבית שכנה. ביוני 2018 ביקרה עידאן בישראל באמצעות הדרכון האמריקני שלה, לאחר שנענתה להזמנת הוועד היהודי-האמריקאי לנאום בפורום שקיים הוועד בירושלים. בהזדמנות זו ביקרה גם את חברתה אדר גנדלסמן. היא ביקרה בכותל המערבי וטיילה בשוק מחנה יהודה, שם התקבלה בחום רב על ידי יהודים ממוצא עיראקי. על ביקורה אמרה: "האמת היא שזה הרגיש מוזר - האנשים נראים כמו העם שלי, והעיר נראית כמו דמשק, כמו סוריה, והייתי שם, כך שהכל נראה לי מוכר". על הסכסוך הישראלי-ערבי אמרה ”אני לא חושבת שעיראק וישראל הן אויבות. אני חושבת שאולי הממשלות הן אויבות זו של זו, אבל יש הרבה עיראקים שאין להם בעיה עם ישראל או עם העם היהודי. יש הרבה עיראקים בצד שלי, ואני מאמינה שהם שמחים שאני כאן”. בשנת 2019 הקימה עידאן ארגון בשם "Humanity Forward", שפועל לקיום דו־שיח בין ישראלים לעיראקים באמצעות הסברה ברשת. כמו כן, היא מעבירה הרצאות בכנסים ברחבי ארצות הברית ובעולם בהם היא מספרת את סיפורה האישי, ואף נאמה בפני מועצת זכויות האדם של האו"ם. בנאום זה דיברה נגד חמאס ונגד החינוך לאנטישמיות בעולם הערבי, ובעקבותיו קיבלה פרס הוקרה על היותה שגרירה של שלום. בשנת 2020 החליט הפרלמנט העיראקי לשלול ממנה את האזרחות העיראקית. בספטמבר 2020 היא הוזמנה לטקס החתימה על כינון היחסים בין ישראל לאיחוד האמירויות ובחריין בבית הלבן, ובהזמנות זו אף הצטלמה עם ראש המוסד יוסי כהן. בשנת 2023 ביקרה פעם נוספת בישראל, בין היתר בכפר עזה בעקבות מתקפת הפתע על ישראל. במרץ 2024 הגיעה לאירוע כשהיא לובשת שמלה שחורה ועליה שמות 19 הנשים השבויות בידי חמאס עם סרט צהוב גדול עליו נכתב כי יש להשיב את החטופים לישראל. מדיה וקבצים בנושא סארה עידאן בוויקישיתוף Sarah Idan, באתר מיס יוניברס (באנגלית) צפורה רומן, מפגש אופטימי: מלכת היופי של עיראק הגיעה לבקר בירושלים, באתר Xnet‏, 17 ביוני 2018 דודי כספי, מיס PEACE: העיראקית שבעד ישראל, באתר ישראל היום, 15 בינואר 2021 דודי כספי, מיס PEACE: העיראקית שבעד ישראל, באתר ישראל היום, 14 בינואר 2021 Sarah Idan - Just For You "Monkey Talks" Movie Song (קליפ השיר מתוך הסרט) Wion Introduces A New Hollywood Entertainment Show, Hollywood with Sarah Idan,‏ 2 בפברואר 2018 Sarah Abdali Idan, Miss Iraq 2017: 5 Fast Facts You Need to Know Miss Universe 2017: Miss Israel And Miss Iraq’s ‘Peace And Love’ Photo Go Viral, באתר India.com,‏ 17 בנובמבר 2017 Miss Iraq forced to flee country over Instagram photo alongside Miss Israel, באתר פוקס ניוז, 15 בדצמבר 2017 לירון זייד, ‏מלכת היופי של עיראק מבקרת בישראל, באתר ‏מאקו‏, 12 ביוני 2018 מתוך חשבון הטוויטר שלה כתבה במעריב